Et lite innspill til definisjon av fagdidaktikk:

Hva er naturfagdidaktikk / naturfagpedagogikk?

Ordet fagdidaktikk har hatt ulike betydninger. Om vi holder oss til naturfag, er en vanlig definisjon å si at naturfagdidaktikk handler om fagets hvorfor, hva og hvordan.

Tidligere skjelnet man mellom fagdidaktikk og metodikk, der fagdidaktikken tok for seg fagets hva og hvorfor (i skolen), mens metodikken handlet om det praktiske: hvordan.

I følge Sjøberg er de grunnleggende spørsmål  i fagdidaktikk: Hva? Hvorfor? Hvordan?

Han legger også til ”enda et viktig spørsmål:” For hvem?   (Sjøberg 1998:32-3, se pensumlitt.) Det kan også være gode grunner for å tilføye et Hvorfor? Som begrunnelse for Hvordan.

Spør man Hva? før Hvorfor?, kan resultatet lett bli å bevare det som er, og at Hvorfor? mer blir en øvelse i å forsvare det bestående. Derfor mener jeg det er viktig å starte åpent ut med spørsmålet: Hvorfor naturfag i skolen? før man svarer Hva. Med naturfag menes både samlefaget naturfag og ulike områder av naturfag slik de for tiden er definert på timeplaner: natur- og miljøfag, naturfag, biologi, fysikk og kjemi. 

Tradisjonelt har fagdidaktikken ønsket å markere et klart skille til pedagogikken. Dette har trolig vært viktig i en periode for å ”løfte” fagfeltet fagdidaktikk for å oppnå en viss likeverdighet med pedagogikk.

Når Sjøberg tar med ”For hvem” i sin definisjon av fagdidaktikk, er dette en viktig markering av at det tradisjonelle begrepsinnholdet i fagdidaktikk blir for snevert i læringssituasjoner. 

Undertegnede ser det som ønskelig å gå enda lenger med å utvide begrepet fagdidaktikk, noe som vil fremgå av boka En læringsbevisst skole og av undervisningen i fagdidaktikk: et nært samspill med pedagogikk om naturfagundervisning. Spørsmålet ”Hvordan” må følges av et nytt Hvorfor. Det kan bare besvares av fagdidaktikk og pedagogikk i fellesskap. Dette er bakgrunnen for at jeg bruker ordet ”naturfagpedagogikk” i stedet for naturfagdidaktikk. Å begrunne for elevene hvorfor vi gjør slik eller slik er ei stor pedagogisk utfordring.

Undervisningen vil bygge på et komplementært syn på kunnskap og læring, med eksempler gjennom hele studieåret. 

Ved PLP har det vært tradisjon å tilstrebe en høy grad av fellesskap og integrasjon mellom pedagogikk, fagdidaktikk og praksis. I en slik tilnærming er det viktig at fagenes særpreg mht. undervisning og læring blir forsvarlig ivaretatt.

